จับตาประมูลคลื่น 1800MHz พรุ่งนี้! ADVANC-DTAC ชิงดำตัวต่อตัว
จับตาประมูลคลื่น 1800MHz พรุ่งนี้! ADVANC-DTAC ชิงดำตัวต่อตัว
20 ส.ค. 2561

ผู้สื่อข่าวรายงานว่า ในวันพรุ่งนี้ (19 ส.ค.2561) คณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ (กสทช.) จะทำการประมูลคลื่นความถี่ 1800 MHz
โดยก่อนหน้านี้ บริษัท ดีแทค ไตรเน็ต จำกัด ซึ่งเป็นบริษัทย่อยของ บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC และ บริษัท แอดวานซ์ ไวร์เลส เน็ทเวอร์ค จํากัด (AWN) บริษัทย่อยของบริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC ได้เข้ายื่นเอกสารเพื่อเข้าร่วมประมูลและเพื่อขอรับใบอนุญาตให้ใช้คลื่นความถี่สำหรับกิจการโทรคมนาคมย่าน 1800MHz ต่อกสทช. เมื่อวันที่ 8 ส.ค.61 ที่ผ่านมา และเป็นผู้ผ่านการพิจารณาคุณสมบัติผู้มีสิทธิเข้าร่วมการประมูลใบอนุญาตให้ใช้คลื่นความถีย่าน1800 MHz
สำหรับการประมูลคลื่น 1800MHz มีการปรับหลักเกณฑ์ในการประมูลคลื่น โดยแบ่งใบอนุญาตที่จะจัดการประมูลออกเป็น 9 ใบ ขนาดความถี่ใบละ 5 MHz ผู้ประมูลสามารถประมูลได้สูงสุด 4 ใบอนุญาต ราคาเริ่มต้นใบละ 12,486 ล้านบาท เคาะราคาเพิ่มขึ้นครั้งละ 25 ล้านบาท โดยผู้เข้าร่วมการประมูลต้องวางหลักประกันการประมูล 2,500 ล้านบาท จากเดิมแบ่งคลื่นความถี่ 1800MHz จำนวนทั้งหมด 45MHz เป็น 3 ใบอนุญาต ใบละ 15MHz อายุใบอนุญาต 15 ปี ราคาเริ่มต้นประมูล 37,457 ล้านบาท
อนึ่ง คลื่นความถี่ 900MHz เดิมจะมีการเปิดประมูลในวันนี้ (18 ส.ค.2561) อย่างไรก็ตามคลื่นความถี่ดังกล่าวไม่มีผู้ประกอบการเข้าร่วมประมูลคลื่น ทางกสทช.เตรียมเสนอคณะกรรมการ กสทช.พิจารณาปรับหลักเกณฑ์การประมูลคลื่นความถี่ย่าน 900MHz ภายหลังวันที่ 19 ส.ค.นี้ เนื่องจากได้มีการจัดสรรคลื่นความถี่ในย่านนี้จำนวน 5 MHz ให้กับโครงการรถไฟความเร็วสูง อาจก่อให้เกิดความเสี่ยงต่อการดำเนินงาน ขณะที่ผู้ชนะประมูลจะต้องจัดทำระบบการป้องกันและแก้ไขปัญหาการรบกวนกันของคลื่นความถี่เฉพาะรายอาจส่งผลให้ค่าใช้จ่ายสูงขึ้น